Леда Милева
Лимоново дръвче

chitanka.info

Лимоново дръвче, при нас

ще бъдеш цяла зима

и нищо, че навън е мраз

и сняг до пояс има.

Грижливо си прибрано ти

във детската градина.

Не бой се от студа, расти

до топлата камина.

Ще мием твоите листца,

ще те поим с водица,

край тебе весели деца

ще тропат ръченица.

Ако за твоя слънчев юг

все пак ти домъчнее,

канарчето ще сложим тук

звънливо да ти пее.

Пред теб, на розовия шкаф,

ще сложим малко слонче,

маймунка, тигър и жираф…

Расти при нас, лимонче!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.